**Župa Presvetog Srca Isusova, Palmotićeva 31, Zagreb**

**ŽUPNI LISTIĆ broj 422**

Nedjelja 2. prosinca 2023.

**1. NEDJELJA DOŠAŠĆA**

**Evanđelje:** Mk 13, 33-37

U ono vrijeme: Reče Isus svojim učenicima: „Pazite! Bdijte jer ne znate kada je čas. Kao kad ono čovjek neki polazeći na put ostavi svoju kuću, upravu povjeri slugama, svakomu svoj posao, a vrataru zapovjedi da bdije. Bdijte, dakle, jer ne znate kad će se domaćin vratiti – da li uvečer ili o ponoći, da li za prvih pijetlova ili ujutro – da vas ne bi našao pozaspale ako iznenada dođe. Što vama kažem, svima kažem: Bdijte!“

**Komentar župnika:**

Prva nedjelja došašća ili adventa pred nas postavlja veliki zahtjev: Bdijte! Došašće je prožeto tom odlučnošću da više bdijemo, a manje spavamo, pogotovo tko je odlučio dolaziti na sv. mise Zornice ujutro u 6 sati. I to je jedan od vanjskih znakova i odgovora nas vjernika na poziv Evanđelja i samog Isusa. No to bdijte ne odnosi se samo na naše vanjsko ponašanje, nego i na duhovno, na naš vjernički i kršćanski život.

Tako je bdjenje – čekanje. Mi čekamo da Netko dođe, ne nešto. Ovaj vanjski svijet nam želi nametnuti to nešto: adventsko blještavilo, kućice, iće i piće, borovi, darovi... Sve to može biti dobro, ako nije grešno, ali ne zadire u bit Došašća. Mi kao vjernici čekamo Nekoga, a to je Mesija, Isus Krist, Sin Božji, Spasitelj i Otkupitelj... Mi čekamo Boga, koji se rodio u Betlehemu, koji dolazi svaki dan po sakramentima, koji će doći na koncu vremena. Prema Bogu Isusu Kristu je usmjereno naše čekanje.

Bdjenje je i borba. Mi se prvo moramo boriti protiv pospanosti, da ostanemo budni kad nam se spava, a ne smije se zaspati. Kao vozač autobusa, recimo, noćne linije, ili sluga iz evanđelja koji treba bdjeti i čekati gospodara – domaćina. No, ta borba je i duhovna. Moramo bdjeti nad spasom naših duša, našom savješću, našim srcem, nad našom nutrinom, da se ne priklonimo zlu i da nas Zli ne prevari ili zavede. Tako bdjeti znači paziti da ne padnem u grijeh i boriti se protiv napasti, izbjegavati bliže grešne prigode, svladavati se, postiti i činiti djela pokore i posta.

Bdjenje je i jedna pažljivost, kao kad stražar pazi da se netko ne približi čuvanom objektu. Ili u duhovnom smislu kad smo pažljivi prema bližnjima da ih ne povrijedimo ili da ih nečim obradujemo. Zato bismo ovaj poziv na bdjenje mogli pretočiti i u poziv: Budite pažljiviji jedni prema drugima. Ne samo u negativnom pravcu da ne naudimo jedni drugima, nego ponajviše u pozitivnom da molimo jedni za druge, da ugađamo jedni drugima, da pomažemo jedni drugima, da razmišljamo što mome bližnjemu nedostaje, a ja bi mu mogao u tome pomoći, što voli pa da mu to ispunim, što ga raduje pa da mu to učinim...

Tako ćemo ne samo ostvariti Isusovu zapovijed, nego i učiniti bližnje sretnima, a onda i nas same, pa će nam i ovo adventsko vrijeme biti ljepše, a i Božić spasonosniji, što vam župnik uistinu i želi!

|  |
| --- |
| MANJE JE VIŠE (LAIČKA KOLUMNICA [375]) |

**Bdijte!**

Bdijenje, očekivanje, priprema - sve su ovo motivi koje vežemo za početak perioda pred nama, a to je došašće. Priprema za rođenje malenog Isusa čiji je dolazak na svijet donio promjenu, novo svjetlo. Možda to može biti priprema da i mi u sebi samima donesemo promjenu i neko novo svjetlo. Danas ujedno palimo i svjećicu nade. *Nada* = očekivanje pozitivnog ishoda neke situacije. Promjena koju u sebi želimo ostvariti započinje svoje putovanje u zaista pozitivnom svjetlu - svjetlu nade. Kako biti što bolji na tom putu? Tu nam pomaže bdijenje - potiče nas da ne klonemo, ne zaspimo, ne “ugasimo se”, već držimo upaljenu našu svjećicu nade koja nas motivira da ustrajemo na tom putu. Ako bdijemo, nećemo se iznenaditi izazovima koji će se naći pred nama, vidjet ćemo ih kako dolaze prije nego li nas iznenade, probude, zateknu nespremnim. A svakom novom zapaljenom svjećicom vidjet ćemo još dalje, vidjet ćemo bistrije, reagirati spremnije. Ta mala svjetla koja palimo u nama na kraju će zajedno činiti upravo ono svjetlo kojemu težimo, onu promjenu čija će priča biti zaokružena kao što posljednja svijeća na adventskom vjenčiću zaokružuje tu cjelinu i čini je potpunom.  Petra Kuk

|  |
| --- |
| **O B A V I J E S T I** |

**3. prosinca 2023. - PRVA NEDJELJA DOŠAŠĆA**

|  |  |
| --- | --- |
| Ponedjeljak 4. prosinca | Spomendan: Sv. Barbara, djevica i mučenica |
| Srijeda 6. prosinca | Spomendan: Sv. Nikola, biskup |
| Četvrtak 7. prosinca | Spomendan: Sv. Ambrozije, biskup i crkveni nauč. |
| Petak 8. prosinca | **SVETKOVINA: BEZGREŠNO ZAČEĆE BD MARIJE** |
| NEDJELJA 10. prosinca | **DRUGA DOŠAŠĆA** |

Prvom nedjeljom Došašća ili Adventa započeli smo Novu liturgijsku godinu, jedan novi hod s Bogom, osobito **naši ovogodišnji krizmanici koji se danas predstavljaju župnoj zajednici**. Taj hod je i hod prema Bogu, osobito u Božićnom otajstvu rođenja Isusova. U tome duhu **započinjemo sutra blagoslov** obitelji, župljanja i vaših domova prema već najavljenom rasporedu:

PONEDJELJAK, 4. 12.: Palmotićeva.

UTORAK, 5. 12.: Jurišićeva, Matice Hrvatske, Amruševa, Boškovićeva i Đorđićeva.

SRIJEDA, 6. 12.: Mrazovićeva i Hatzova.

ČETVRTAK, 7. 12.: Trg Nikole Šubića Zrinskog i Šenoina.

PETAK, 8. 12.: Branimirova i Petrinjska.

PONEDJELJAK, 11. 12.: Trg kralja Tomislava, Trg Josipa Jurja Strossmayera, Berislavićeva, Hebrangova, Gajeva i Trg Ante Starčevića.

UTORAK, 12. 12.: Katančićeva, Baruna Trenka, Masarykova i Draškovićeva.

SRIJEDA, 13. 12.: Kralja Držislava, Kneza Mutimira, Trg hrvatskih Velikana, Račkoga, Trg žrtava fašizma i Kneza Mislava.

ČETVRTAK, 14. 12.: Trpimirova i Domagojeva.

PETAK, 15. 12.: Križanićeva, Kneza Borne, Kneza Višeslava, Švearova i Erdoedyjeva.

Naše vjernike u ostalim ulicama, koji žele da im baš mi kao isusovci dođemo, obići ćemo u ponedjeljak 18. i utorak 19.prosinca. Blagoslov se obavlja od 16 do 20 sati, a oni koji nisu bili doma ili im to vrijeme ne odgovara neka se osobno jave u župni ured ili sakristiju.

Sutra započinjemo sa sv. misama **Zornicama u 6** sati, uživo će ih čitavo vrijeme prenositi Sportska televizija, a prvi tjedan Radio Marija. Od 5.45 bit će prilika i za ispovijed. Nakon Zornice je čaj i druženje u SKACovom klubu.

**Župni vjeronauk** i ostale aktivnosti odvijaju se po rasporedu predvoditelja.

U **subotu, 9.12. s. Marijela poziva djecu i roditelje na Adventsku radionicu** na kojoj će se izrađivati lijepi ukrasi i prodavati na **advetsko-božićnom sajmu u nedjelju i ponedjeljak 10. i 11. prosinca**. Tako i djeca žele dati svoj doprinos za obnovu Bazilike. A zahvaljujemo onima koji su već donijeli svoje umjetnine kao dar za obnovu i koji će još donijeti sljedeći tjedan.

Poslužite se **katoličkim tiskom**, novim brojem Glasa Koncila,novimGlasnikom Srca Isusova i Marijina te našim Župnim listićem.

**Uredovno vrijeme župnog ureda**: 9.30-10.30 i 17-18 sati.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **SV. MISE**   |  |  | | --- | --- | | **NEDJELJA- 1. DOŠAŠĆA**  3. 12. 2023. | **RADNI TJEDAN**  4. - 9. 12. | | 8.00 P. BILIĆ | 6.00 P. KOČIŠ / P. VLAH | | 9.30 P. BALATINAC | 7.00 P. SKELIN | | 11.00 P. KOČIŠ | 8.00 P. PETRIČEVIĆ | | 12.15 P. VLAH | 9.00 P. BILIĆ | | 17.00 P. ŠTAMBUK | 12.00 P. BIJELIĆ | | 19.00 P. SKELIN | 18.30 P. ŠTANFEL | | **ISPOVIJEDANJE**   |  |  | | --- | --- | | **NEDJELJA – 1. DOŠAŠĆA**  3. 12. 2023. | **RADNI TJEDAN**  4. - 19. 12. | | 7.30 – 13.00 | 5.45 - 09.30 | | 16.30 - 19.30 | 11.00 - 12.30 | |  | 18.00 - 19.30 | |  |  | | |  |  | | |  |  | | |

Izdaje župa Presvetog Srca Isusova, Palmotićeva 31, Zagreb,

tel. 01/210 4451, zupalma@email.t-com.hr, godina: IX, <http://www.zupa-presvetog-srca-isusova.hr/>